Om ’n kind se hand te hou
JY LEES NOU Om ’n kind se hand te hou
Die pad na grootword is nie aldag sonder hobbels nie, maar as jy ’n spesiale juffrou het wat saamstap, is die stampe en stote minder seer
‘Ek help die kinders weer die pad vind’ Margot Dawson van die Eljada Kairos-skool se outistiese eenheid, Oudtshoorn
Hy het lang wimpers, sagte oë wat verbouereerd by jou verby-staar. Hy haal hortend asem. Angstig. Sy praat sag met hom in ’n gerusstellende, ferm stem, vou sy skraal arms oor sy bors, vryf sy skouertjies met egalige, diep hale. Sy asemhaling raak rustiger terwyl hy sy kop bietjies-bietjies teen haar sy stut.
Vir Margot is elkeen van haar leerders maar net ’n kind en wat vir ander kinders geld, geld ook vir die sewe wat elke skooldag aan haar toevertrou word.
Sy het geleer om nie bang te wees nie en om haar werk met passie te doen. Daarom skroom sy nie om nuwe dinge met haar unieke spannetjie aan te pak nie. Sy leer hulle selfs saam koekies bak en jellie maak. Aanvanklik is dit ietwat chaoties. Maar as sy later terugkyk, waardeer sy hoe elke kind uit die warboel en chaos tog leer om emosionele struikelblokke te oorkom.
Margot, wat intussen self ma geword het van ’n baba-seuntjie, Jeanlu, probeer haar ook in die skoene van hierdie kinders se ouers indink. In ’n huishouding met ander kinders, dikwels met beperkte hulp en finansies, geen sorgsentrums naby nie, waar altyd plan gemaak moet word, saans, naweke en vakansies. Hoe baie hierdie ouers op hul skouers dra.
‘Jy moet in ’n kind se wêreld inklim’ Jenny Joubert van die Kleine Kuikens-kleuterskool naby De Rust
Van ver af sien hulle al die bussie aangery kom. Klokslag elke weeksoggend, douvoordag is Juffrou Jenny op haar pos. Sy ry by ’n hele handvol plaashekke in die De Rust-omgewing aan om haar spannetjies kleingoed op te laai vir ’n skooldag by Kleine Kuikens.
Dié Klein-Karoo-kleuterskool staan vlak langs die plaaspad waar die padpredikant sê: Middelplaas. Oorkant wei sybokhaarbokke in hul kampie en duskant troon die Swartberge bo die skooldak uit.
Die klaskamermure is ’n sonnige geel en kinderkuns hang aan toutjies soos wasgoed op die draad. Dis bont en vrolik. Byna huislik, al is dit skool.
“B is vir Bennie het ’n boepens! En k is vir kwaai Karel met ’n arm wat klap en ’n been wat skop!” Juffrou Jenny Joubert verduidelik en beduie, en die kinders sê hul klanke in ’n koor agterna. Hul oë blink en wye haasbek-glimlaggies volg elke beweging van haar vingers wat die klanke vorm. Hulle is meegevoer.
“Jy moet in ’n kind se wêreld inklim. Uitvind hoe hulle dink. Dan leer jy gou hulle dink sonder voorbehoud en doen soos hulle wil doen. As hulle die son wil rooi maak, is hy rooi.
“As hulle dink juffrou se hare lyk vandag mooi, sê hulle dit. Of jou bril lyk snaaks, sê hulle dit ook. Altyd eerlik.”
“Daar’s ’n wildsbok in haar voetval en ’n lagduif in haar praat,” het Freda Schoeman, boervrou van die omgewing, op ’n keer gesê, en dit som hierdie krulkop-kindertuinjuffrou so mooi op.
Jenny het vroeg in haar lewe al geweet sy wil met kleuters werk en het as grondslagfase-onderwyseres vir baie jare op Stellenbosch, Vredenburg en Heidelberg (Kaap) skoolgehou. Ná ’n egskeiding en ’n tweede kans saam met haar Klein-Karoo-wildboerman, Gideon, het sy 14 jaar gelede Kleine Kuikens hier begin.
“Toe was dit maar net ekke met my bakkie en agt kindertjies. Maar my hart het gesing want ek kon ’n plan maak om die kleuters te help wat bedags so rondloop, geen opvoeding kry nie en niks het nie.”
Danksy die oop hand van die plaaslike boerderygemeenskap kon sy haar skooltjie stadig maar seker begin vestig. Vandag gaan 65 kleuters van vier tot ses jaar oud by Kleine Kuikens skool. Sy spog met twee matriekafskeidfoto’s van leerders wat hier hul eerste spelwoorde en syfers geleer het. Boonop het sy twee vroue, Dorothy Wannies en haar niggie Leana, van die landerye gaan haal en hulle in vroeë kinderontwikkeling laat oplei. “Hulle twee is my regterhande hier. Ons is ’n mean team. Saam met hierdie span maak ons van agt tot een dié beste dag elke dag.”
Hier kry Kleine Kuikens-kinders nie net baie aandag en liefde nie, hulle kry elke oggend ’n bordjie hawermout- of mieliepap, smiddae ’n middagkossie met ’n koekie en vrug. Vrydae is jellie-en-vladag. En dan leer hulle ook sing en teken en spel en tel. “Ek kan nie elke kind se omstandighede by die huis verander nie, maar ek weet hierdie spannetjie kinders is vandag gered.”
Sy klap haar hande, kry die klas se volle aandag. Almal hang aan haar lippe. Sy maak grootoog uiloë met haar vingers, hulle skaterlag en begin dan saam handjies klap en sing.
“Vertel gou vir juffrou wat jy graag eendag wil word.” Almal se handjies skiet boontoe. “’n Juffrou soos juffrou! ’n Polisievrou. ’n Dokter.”
“Sien jy, hier droom ons groot,” merk sy laggend en met ’n knipoog op.
En dis juis omdat sy haar droom uitleef dat Juffrou Jenny nie sommer moedeloos raak nie, al is die sosiaal-maatskaplike probleme in hierdie gemeenskap legio.
“Vir my is dit belangrik om deur die kinders in die gemeenskap betrokke te wees. Hier is baie hartseer stories van kinderverwaarlosing en kinders met fetale alkoholsindroom wat sukkel om basiese sosiale vaardighede te leer. Hier is ook kinders wat MIV-positief is en deur enkelouers of grootouers grootgemaak word. Om hierso te help kos eintlik nie geld nie, dit kos net jou tyd. Tyd om aandag te gee, te luister na elkeen se storie en te hoor as iemand sukkel of opgewonde is oor iets.
“Ek het vroeër jare altyd gewerk met kinders wat alles het. Hierdie kinders is gewoond daaraan om met ’n eenarm-pop te speel en ’n kar met net een wiel.”
By Kleine Kuikens is daar ’n speelkamer vol speelgoed – van poppe tot stootwaentjies, stofies, sokkerballe, lorries en stootskrapers waarmee hulle gereeld na hartelus kan speel en hul verbeeldingswêreld uitleef.
Op die speelgrond is ’n kleurryke mengelmoes van swaaie en klim-en-klouterplek. ’n Paar groot trekkerbande is vol botterblomme en vygies geplant. Die son skyn en die kinderstemme klink klokhelder op in die blou Klein-Karoo-lug. Juffrou Jenny sit eenkant op die speelgrondmuurtjie. Die Swartberge staan wyd op die agtergrond. Daar’s ’n uitdrukking van salige genoegdoening in haar oë.
Juffrou Jenny Joubert maak elke dag van agt tot een dié beste dag vir die kinders van haar Kleine Kuikens-kleuterskool naby De Rust.